6เดือนสรุปผลแน่ ผลศึกษารง.เหล็ก
โพสต์ทูเดย์ &#8212; สถาบันเหล็กฯเร่งสรุปผลศึกษาสภาพแวดล้อมรับอุตสาหกรรมเหล็กต้นน้ำให้เสร็จภายใน 6 เดือน
26 ก.ย. 2552

โพสต์ทูเดย์ — สถาบันเหล็กฯเร่งสรุปผลศึกษาสภาพแวดล้อมรับอุตสาหกรรมเหล็กต้นน้ำให้เสร็จภายใน 6 เดือน 
นายวิกรม วัชระคุปต์ ผู้อำนวยการสถาบันเหล็กและเหล็กกล้าแห่งประเทศไทย เปิดเผยถึงความคืบหน้าโครงการเหล็กต้นน้ำคุณภาพสูงว่า จะพยายามสรุปผลศึกษาสภาพแวดล้อมเชิงยุทธศาสตร์ ในพื้นที่ภาคตะวันออกและภาคใต้ให้เสร็จภายใน 6 เดือน เพื่อประเมินความพร้อมในการพัฒนาให้เป็นพื้นที่ตั้งโครงการเหล็กต้นน้ำเสนอต่อกระทรวงอุตสาหกรรม
ทั้งนี้ จะใช้ผลศึกษาดังกล่าวเป็นเกณฑ์ให้บริษัทผู้ผลิตเหล็กชั้นนำของโลก 4 ราย ที่สนใจจะเข้ามาลงทุนในประเทศไทย นำไปใช้เป็นข้อมูลจัดทำรายงานผลกระทบสิ่งแวดล้อม (อีไอเอ) โดยจะมุ่งเน้นให้เกิดการพัฒนาสูงสุด ทั้งต่อโครงการเหล็กต้นน้ำและอุตสาหกรรมที่เกี่ยวเนื่องจากการผลิตเหล็ก ตลอดจนการยกระดับคุณภาพชีวิตของประชาชนในพื้นที่ ด้วยการนำระบบและวิธีการที่ทันสมัยมาพัฒนาการประกอบอาชีพให้กับประชาชน 
ส่วนการศึกษาสภาพแวดล้อมของพื้นที่ จะพิจารณาเรื่องคุณภาพน้ำทะเล ความลึก การขุดร่องน้ำ ระยะทาง การเจาะสำรวจใต้พื้นดินในทะเล ฯลฯ  โดยเปิดโอกาสให้ชุมชนเข้ามามีส่วนร่วมด้วย ในขณะที่ ด้านอุตสาหกรรมเกี่ยวเนื่องจากการผลิตเหล็ก จะมีการศึกษาเพื่อผลักดันให้เกิดอุตสาหกรรมอื่นๆ ที่เกี่ยวข้องโดยตรง ได้แก่1. อุตสาหกรรมต่อเรือและซ่อมเรือ  2.อุตสาหกรรมที่ใช้เหล็กมาผลิตและส่งออก   3. โครงเหล็กและแท่นขุดเจาะน้ำมันให้อยู่รวมกลุ่มกับโครงการเหล็กต้นน้ำ ดังนั้นสำหรับ ขนาดของพื้นที่ที่จะทำการศึกษาจะไม่เฉพาะพื้นที่ 5,000 ไร่ แต่จะศึกษาพื้นที่ขนาด 20,000 ไร่ เพื่อให้ครอบคลุมถึงการพัฒนาในภาพรวมดังกล่าวด้วยเพื่อให้พื้นที่ทั้งหมด เป็นเมืองอุตสาหกรรมนิเวศน์ หรืออีโคทาวน์  
แหล่งข่าวจากวงการอุตสาหกรรม เปิดเผยว่า ขณะนี้มีพื้นที่ 2 แห่งที่จะมีการศึกษาสภาพแวดล้อมเชิงยุทธศาสตร์คือที่ อ.แหลมสิงห์ จ.จันทบุรี ซึ่งพื้นที่ดังกล่าว 30% เป็นนากุ้ง แต่ข้อเสียเปรียบของพื้นที่ดังกล่าวคือ ร่องน้ำไม่ลึกพอจะต้องมีการขุดร่องน้ำให้ลึกเพิ่ม แต่ข้อดีคือใกล้แหล่งอุตสาหกรรมที่จะใช้เหล็กเป็นส่วนใหญ่ที่อยู่ในบริเวณภาคตะวันออก 
นอกจากนี้ ยังมีที่บริเวณ อ.ระโนด จ.สงขลา ซึ่งในสัดส่วน  50% จะเป็นนากุ้ง และอีก 50% เป็นนาข้าวมีข้อได้เปรียบพื้นที่นี้คือการที่มีร่องน้ำลึกในการสร้างท่าเรือได้มีศักยภาพมากกว่าแต่ซึ่งมีข้อเสียคือไกลจากแหล่งผลิตอุตสาหกรรมที่จะใช้เหล็ก ซึ่งหากจะมีการขนส่งจะต้องขนส่งทางเรือไปป้อนอีกทอดหนึ่ง